झापा गोल्डकप: उपाधि होडमा  झापा र आर्मीे
मोफसलकै सर्वाधिक पुरस्कार राशिको तेस्रो झापा गोल्डकपको उपाधिका लागि सोमबार आयोजक रमपम झापा–११ र विभागीय टिम नेपाल आर्मी आमनेसामने हुँदैछन् । गोल्डकपका विजेताले १२ लाख ५१ हजार नगद पुरस्कार पाउनेछ । उपविजेताले ६ लाखमा चित्त बुझाउनेछ । 
बिर्तामोड — मोफसलकै सर्वाधिक पुरस्कार राशिको तेस्रो झापा गोल्डकपको उपाधिका लागि सोमबार आयोजक रमपम झापा–११ र विभागीय टिम नेपाल आर्मी आमनेसामने हुँदैछन् । गोल्डकपका विजेताले १२ लाख ५१ हजार नगद पुरस्कार पाउनेछ । उपविजेताले ६ लाखमा चित्त बुझाउनेछ । झापा गोल्डकपको फाइनलमा आर्मी र झापाको दोस्रो भेट हो । घरेलु गोल्डकपमा झापाको तेस्रो फाइनल यात्रा हो । पहिलोमा आर्मीसँग र दोस्रो गोल्डकपमा बलियो प्रतिद्वन्द्वी मनाङसँग फाइनलमा निराश बनेको झापा यसपटक च्याम्पियन बन्ने दाउमा छ । दुई वर्षयता आर्मी र झापाबीच फाइनलमा आमनेसामने भएको तेस्रोपल्ट हो । अघिल्लो दुई भेटमा झापा र आर्मीले एक/एक उपाधि उचालेका छन् । झापाले माईभ्याली गोल्डकप उचाल्दा आर्मीले प्रथम झापा गोल्डकपमा झापालाई पराजित गर्दै उपाधि जितेको थियो । यो वर्ष झापाको पहिलो उपाधि भिडन्त हो । आर्मीले भने देशभर ६ वटा महत्त्वपूर्ण गोल्डकपको ट्रफी उचालिसकेको छ । उसले हालै हेटौंडा गोल्डकप जितेको थियो । झापामा यसै वर्ष काँकडभिट्टा गोल्डकप र सताक्षी गोल्डकप जितेको आर्मी झापामा ह्याट्रिक गर्ने दाउमा छ । झापा भने माईभ्याली गोल्डकपमा आर्मीमाथिको जित दोहोर्‍याउने धुनमा छ । झापाले एक वर्षयता उल्लेख्य प्रदर्शन गर्न सकेको छैन । कतिपय गोल्डकपको पहिलो चरणबाटै बाहिरिएको झापाले सिजनको अन्त्यतिर घरेलु प्रतियोगितामा फाइनलमा स्थान पक्का गरेको छ । लगातार गोल्डकप जित्दै आएको आर्मीको मनोबल उच्च देखिन्छ । जारी प्रतियोगिताको पहिलो खेलमा बलियो प्रतिद्वन्द्वी विभागीय टिम पुलिसलाई र सेमिफाइनलमा चिरपरिचित प्रतिद्वन्द्वी मनाङलाई पन्छाएर फाइनल यात्रा तय गरेको थियो । झापाले पनि फाइनलमा स्थान सुरक्षित गर्न पहिलो खेलमा सुदूर पश्चिम, दोस्रो खेलमा पाहुना टोली सिक्किम युनाइटेड र सेमिफाइनलमा बलियो प्रतिस्पर्धी थ्रीस्टारलाई पराजित गरेको थियो । झापा–११ का प्रशिक्षक प्रवेश कटुवालले उपाधि हत्याउने लक्ष्यका साथ टिम मैदान ओर्लने बताए । झापा गोल्डकपका अघिल्ला दुई स्पर्धामा उपविजेता हुनुपरेको ईखले यसपल्ट उपाधि जित्नैपर्ने दबाब परेको बताए । ‘झापाले यो वर्ष घरेलु प्रतियोगिताबाटै जित सुरु गर्ने पक्का छ,’ कप्तान योगेश गुरुङले भने, ‘आँगनको प्रतियोगिता भएकाले नैतिक रूपमा जित्नैपर्ने दबाब छ ।’ झापा–११ बाट कर्ण लिम्बू, विशाल राई, योगेश गुरुङ, देवेन्द्र तामाङजस्ता अनुभवी र विश्वास श्रेष्ठ, पुजन उपरकोटी, खमिर गिल्सन कन्दङ्वा जस्ता ऊर्जाशील खेलाडी मैदान ओर्लनेछन् । आर्मीका प्रशिक्षक चुनबहादुर थापाले ९० मिनेटमै खेल सकेर जित हासिल गर्ने योजनामा रहेको बताए । ‘गोल्डकपको ट्रफी उचाल्न हामी आतुर छौं,’ थापाले भने । उनले झापा बलियो प्रतिद्वन्द्वी रहेकाले कम आँक्न नमिल्ने बताए । ‘अघिल्लोपल्ट पनि फाइनलमै पराजित गरेका थियौं यसपटक पनि त्यही जित दोहोर्‍याउने हाम्रो लक्ष्य हो,’ थापाले भने । उनले यो वर्ष आधा दर्जन बढी ठूला प्रतियोगिता जितिसकेकाले मानसिक रूपमा आफ्नो टिम बलियो रहेको बताउँदै झापासामु कुनै दबाबबिनै मैदान ओर्लने जिकिर गरे । आर्मीले अग्रपंक्तिमा नवयुग श्रेष्ठ, जर्जप्रिन्स कार्की, भरत खवासलाई खेलाउनेछ । दिनेश हेमजन, दीपक गुरुङ, टंक बस्नेत, जितेन्द्र कार्की, सन्तोष तामाङ जस्ता अनुभवी खेलाडी पनि मैदानमा ओर्लने छन् । कप्तान भरत खवासले सेट र फिट टिम भएकाले प्रतियोगिता जित्ने सम्भावना ९० प्रतिशतभन्दा बढी रहेको दाबी गरे । ‘नियमित अभ्यास र राम्रा खेलाडी टिममा छन्,’ भरतले भने, ‘यसले हाम्रो मनोबल बढाएको छ ।’ 